ai4bharat/Pralekha huggingface dataset:
संघ लोक सेवा आयोग
राष्ट्रीय रक्षा अकादमी एवं नौसेना अकादमी परीक्षा , 2021 - लिखित परीक्षा के परिणाम
संघ लोक सेवा आयोग द्वारा 14 नवंबर, 2021 को आयोजित राष्ट्रीय रक्षा अकादमी एवं नौसेना अकादमी परीक्षा , 2021 के लिखित भाग के परिणाम के आधार पर 2 जुलाई, 2022 से आरंभ होने वाले राष्ट्रीय रक्षा अकादमी के सेना, नौसेना तथा वायु सेना स्कंधों के 148वें पाठ्यक्रम तथा भारतीय नौसेना अकादमी  के 110वें पाठ्यक्रम में प्रवेश हेतु निम्नलिखित अनुक्रमांक वाले उम्मीदवारों ने रक्षा मंत्रालय के सेवा चयन बोर्ड द्वारा साक्षात्कार के लिए अर्हता प्राप्त कर ली है। यह परिणाम आयोग की वेबसाइट www.upsc.gov.in पर भी उपलब्ध है।
इस सूची में जिन उम्मीदवारों के अनुक्रमांक दर्शाए गए हैं उन सभी उम्मीदवारों की उम्मीदवारी अनंतिम है। परीक्षा में उम्मीदवारों के प्रवेश की शर्तों के अनुसार “उम्मीदवारों से अनुरोध है कि वे लिखित परिणाम की घोषणा के दो सप्ताह के भीतर भारतीय सेना की भर्ती संबंधी वेबसाइट joinindianarmy.nic.in पर स्वयं को ऑनलाइन पंजीकृत कर लें। इसके पश्चात् सफल उम्मीदवारों को चयन केन्द्र और सेवा चयन बोर्ड  की तारीखें आबंटित की जाएंगी, जिसकी सूचना उन्हें उनके पंजीकृत ई-मेल आईडी के माध्यम से दी जाएगी। यदि किसी उम्मीदवार ने पहले ही स्वयं को वेबसाइट पर पंजीकृत कर लिया है तो उसे यह करना आवश्यक नहीं है। किसी कठिनाई/लॉग-इन समस्या के मामले में, dir-recruiting6-mod[at]nic[dot]in पर ई-मेल भेजा जा सकता है।”
“उम्मीदवारों से यह भी अनुरोध है कि वे अपनी आयु तथा शैक्षणिक योग्यता के संबंध में अपने मूल प्रमाण-पत्र सेवा चयन बोर्ड द्वारा साक्षात्कार के समय संबंधित सेवा चयन बोर्ड  के समक्ष प्रस्तुत करें।” उम्मीदवार अपने मूल प्रमाण-पत्र संघ लोक सेवा आयोग को कदापि न भेजें। किसी अन्य प्रकार की जानकारी के लिए उम्मीदवार किसी भी कार्य दिवस में पूर्वाह्न 10.00 बजे से सायं 5.00 बजे के बीच आयोग के गेट ‘सी’ के पास स्थित सुविधा काउन्टर पर स्वयं आकर या टेलीफोन नं. 011-23385271/011-23381125/011-23098543 पर संपर्क कर सकते हैं। इसके अतिरिक्त, एसएसबी/ साक्षात्कार संबंधी मामलों में सेना को प्रथम विकल्प के तौर पर चुनने वाले उम्मीदवार टेलीफोन नं. 011-26175473 या joinindianarmy.nic.in पर, नौसेना/नौसेना अकादमी को प्रथम विकल्प के तौर पर चुनने वाले उम्मीदवार टेलीफोन नं. 011-23010097/Email:officer-navy[at]nic[dot]in या joinindiannavy.gov.in पर तथा वायु सेना को प्रथम विकल्प के तौर पर चुनने वाले उम्मीदवार टेलीफोन नं. 011-23010231, एक्सटेंशन 7645/7646/7610 या www.careerindianairforce.cdac.in पर संपर्क कर सकते हैं।
उम्मीदवारों के अंक-पत्रक, अंतिम परिणाम के प्रकाशित होने की तारीख से पंद्रह  दिनों के भीतर  आयोग की वेबसाइट पर प्रदर्शित कर दिए जाएंगे और तीस  दिनों की अवधि के लिए वेबसाइट पर उपलब्ध रहेंगे।
परिणाम के लिए यहाँ क्लिक करें:
<><><><><>
SNC/RR
(Visitor Counter : 142
सूक्ष्म, लघु एवं मध्यम उद्यम मंत्रालय
नितिन गडकरी ने आई.आई.टी.एफ में खादी पवेलियन का उद्घाटन किया
महात्मा की 150 वीं जयंती मनाने के लिए केवीआईसी ने साबरमती आश्रम की प्रतिकृति बनाई
केंद्रीय एमएसएमई और सड़क परिवहन एवं राजमार्ग मंत्री श्री नितिन गडकरी ने आज नई दिल्ली में इंडिया इंटरनेशनल ट्रेड फेयर  में खादी पवेलियन का उद्घाटन किया। उनके साथ खादी और ग्रामोद्योग आयोग के अध्यक्ष  श्री विनय कुमार सक्सेना और सचिव एमएसएमई डॉ. अरुण कुमार पांडा भी मौजूद थे। पवेलियन के प्रवेश द्वार को साबरमती आश्रम की तरह तैयार किया जिसमें मधुर शहनाई धुन सुनाई देती है जो, भारतीयता की भावना का प्रतीक है।
इस अवसर पर बोलते हुए श्री गडकरी ने कहा कि खादी में इससे पहले कभी भी बदलाव नहीं देखा गया है। उन्होंने कहा, ग्रामोद्योग की समावेशी वृद्धि देश के विकास में महत्वपूर्ण भूमिका निभाती है। रेलवे स्टेशनों पर मिट्टी के बर्तनों को बढ़ावा देने, अगरबत्तियों के आयात पर प्रतिबंध, राष्ट्रीय ध्वज के आयात पर प्रतिबंध, 11 खादी उत्पादों के लिए नए एचएस कोड, नए खादी भंडार खोलने, केंद्रीकृत सरकारी आपूर्ति मॉड्यूल के विकास आदि जैसे कई कदम उठाए गए हैं। उन्होंने कहा कि यह सब यह सुनिश्चित करने के लिए है कि भारतीय ग्रामोद्योग उत्पादों को बढ़ावा दिया जाए।
केवीआईसी के अध्यक्ष श्री वीके सक्सेना ने खादी की सफलता को रेखांकित करते हुए कहा कि खादी मूलत: भारतीयता की भावना है। उन्होंने कहा, खादी हमारे चारों ओर महात्मा गांधी की उपस्थिति और उनकी दृष्टि की याद दिलाती है, और खादी के विकास के साथ राष्ट्र तरक्की कर रहा है। श्री सक्सेना ने आईआईटीएफ में स्टाल को भारतीय प्रतिभा और क्षमता का प्रतीकात्मक प्रतिनिधित्व बताया। उन्होंने कहा, यह सुनिश्चित किया गया है कि स्टाल को तैयार करते समय किसी भी प्लास्टिक का उपयोग न किया जाए। यह सभी प्राकृतिक संसाधनों जैसे लकड़ी और प्राकृतिक फाइबर आदि से बना है।
महात्मा की 150वीं जयंती के अवसर पर, आईआईटीएफ में खादी पवेलियन में सेल्फी पॉइंट के रूप में महात्मा गांधी की एक प्रतिमा है, जिसमें देश भर के कारीगरों, शिल्पकारों, संस्थानों और PMEGP इकाइयों के लगभग 30 स्टॉल दिखाए गए हैं, जो इस व्यापार में भाग ले रहे हैं। केवीआईसी ने खादी गतिविधियों के तहत चरखे, इलेक्ट्रिक पॉटर व्हील, अगरबत्ती बनाने और अन्य तकनीकी के लाइव डेमो की भी व्यवस्था की है।
बता दें कि उत्पादों की एक विस्तृत श्रृंखला जिसमें खाद्य, हस्तशिल्प, चमड़ा, कपड़ा और होजरी, रेडीमेड वस्त्र, लकड़ी के खिलौने, सौंदर्य प्रसाधन और 20% तक की छूट प्रदान करने वाले हर्बल उत्पाद आईआईटीएफ 2019 में खादी पवेलियन में प्रदर्शित किए जा रहे हैं।
रसायन एवं उर्वरक मंत्रालय
अप्रैल-जुलाई, 2020के दौरान एनएफएल की कुल उर्वरक बिक्री 18.79 लाख एमटी रही, जो सर्वाधिक है
नेशनल फर्टिलाइजर्स लिमिटेड  की कुल उर्वरक बिक्री, अप्रैल-जुलाई -20 में 18.79 लाख एमटी के साथ नए उच्च स्तर पर पहुँच गई है, जो पिछले वर्ष की इसी अवधि में दर्ज किए गए 15.64 लाख एमटी की सर्वश्रेष्ठ बिक्री से 20 प्रतिशतअधिक है। इसमें यूरिया, डीएपी, एमओपी, एनपीके, एसएसपी और बेंटोनाइट सल्फर की बिक्री शामिल है।
एनएफएल के वक्तव्य के अनुसार, इनमें से, कंपनी के मुख्य उत्पाद, यूरिया की बिक्री 15.87 लाख एमटी दर्ज की गई, जो पिछले वर्ष की समान अवधि की तुलना में 17 प्रतिशत अधिक है।
उत्साहजनक बिक्री के आंकड़ों से खुश होकर, कम्पनी के सीएमडी श्री वी. एन. दत्त ने कोविड-19 बाधाओं के बावजूद ‘किसान’ उर्वरकों की रिकॉर्ड मात्रा को सफलतापूर्वक वितरित करने के लिए मार्केटिंग टीम को बधाई दी है।
एनएफएल पांच यूरिया विनिर्माण संयंत्र संचालित करता है। ये संयंत्र पंजाब के नंगल और बठिंडा में, हरियाणा के पानीपत में और दो संयंत्र मध्य प्रदेश के विजयीपुर में स्थित हैं। कंपनी की सालाना यूरिया उत्पादन क्षमता 35.68 लाख एमटी है। यूरिया, जैव उर्वरक और बेंटोनाइट सल्फर जैसे उत्पादों के अलावा, कंपनी किसानों को सभी प्रकार के उर्वरक प्रदान करने के उद्देश्य से विभिन्न जटिल उर्वरकों का कारोबार भी करती है।
एमजी / एएम / जेके /डीसी
(Visitor Counter : 243
विज्ञान एवं प्रौद्योगिकी मंत्रालय
डीएसटी-सीआईआई इंडिया पुर्तगाल टेक समिट 2020 में भारत और पुर्तगाल के स्टार्टअप इकोसिस्टम को करीब लाने और संयुक्त नवाचार को सुविधाजनक बनाने के तौर-तरीकों पर चर्चा की गई
नवाचार सामाजिक-आर्थिक विकास का नया इंजन और विश्वव्यापी है: विज्ञान और प्रौद्योगिकी विभाग के सचिव प्रोफेसर आशुतोष शर्मा
डीएसटी-सीआईआई इंडिया पुर्तगाल टेक समिट 2020 में भारत और पुर्तगाल के स्टार्टअप इकोसिस्टम को करीब लाने और संयुक्त नवाचार को सुविधाजनक बनाने के तौर-तरीकों पर चर्चा की गई। यह कार्यक्रम 7-9 दिसंबर 2020 को आयोजित किया गया था।
विज्ञान और प्रौद्योगिकी विभाग के सचिव प्रोफेसर आशुतोष शर्मा ने अपने मुख्य वक्तव्य में कहा, “नवाचार सामाजिक-आर्थिक विकास और दुनिया भर में कल्याण का नया इंजन बन चुका है। प्राथमिकता वाले क्षेत्रों मसलन रोबोटिक्स, ऊर्जा और बिजली, विनिर्माण, आईटी और टेलीकॉम इत्यादि में महत्वपूर्ण भूमिका निभाने के अलावा नवाचार सामाजिक क्षेत्र में महत्वपूर्ण जरूरतों को भी रेखांकित करता है।”
प्रोफेसर आशुतोष शर्मा ने कहा, “भारत के पास एक नवाचार पावरहाउस बनने की ताकत है जो वैश्विक स्तर पर नवाचार के लिए प्रेरित करने वाला है। मसलन, लोकतांत्रिक राजनीति, मजबूत बाजार क्षमता, युवा प्रतिभाओं का समूह और मितव्ययी नवाचार के लिए एक अंतर्निहित प्रवृत्ति को देखते हुए इसके लिए उतिच वातावरण बनाने पर ध्यान केंद्रित करने की आवश्यकता है ताकि लाभों को पुनः प्राप्त करने के लिए नवाचार-नेतृत्व वाले उद्यम  जैसी जरूरतों पर ध्यान दिया जा सके।”
इस समिट के दौरान डीएसटी के सचिव प्रोफेसर आशुतोष शर्मा और नेशनल स्टार्टअप काउंसिल के अध्यक्ष श्री कृष गोपला कृष्णन ने कुल 27 कंपनियों को इंडस्ट्रियल इनोवेशन अवार्ड्स 2020 प्रदान किया। इन कंपनियों को यह अवार्ड प्रक्रियाओं, उत्पादों, सेवाओं, प्रौद्योगिकियों और उद्योग में नवाचार के जरिये विकास को बढ़ावा देने की क्षमता रखने के लिए प्रदान किया गया।
समिट में इनोवेशन एंड स्टार्ट-अप इकोसिस्टम सत्र में दिए गए इन पुरस्कारों में 18 नियमित पुरस्कार, 8 श्रेणी पुरस्कार, और वर्ष के सबसे नई कंपनी को दिया गया एक ग्रांड अवार्ड भी शामिल है। उल्लेखनीय है कि अनुसंधान संस्थानों के जरिये अभिनव समाधान के माध्यम से महत्वपूर्ण योगदान के लिए इस वर्ष पुरस्कारों की एक विशेष कैटेगरी शुरू की गई है।
बहरहाल, प्रोफेसर शर्मा ने जोर देकर कहा कि औद्योगिक नवोन्मेष जैसे पुरस्कार हर संगठन के भीतर उनकी नवाचार ढांचे पर फोकस करते हुए उनकी नवाचार प्रणाली में सुधार करने में मददगार साबित होंगे।
सीआईआई के पूर्व अध्यक्ष और राष्ट्रीय स्टार्टअप काउंसिल के अध्यक्ष श्री कृष गोपला कृष्णन, अनुसंधान और विकास को लेकर बाहरी दुनिया के साथ काम करने के लिए एक तंत्र के विकास की आवश्यकता पर जोर दिया और नवाचार के लिए एक महत्वपूर्ण चैनल के रूप में अनुसंधान प्रयोगशालाओं को लेकर सभी कंपनियों को शिक्षाविदों के साथ काम करने के लिए प्रोत्साहित किया।
आगे श्री कृष गोपला कृष्णन ने कहा, “अपने रास्ते को रोकने का कोई औचित्य नहीं है। हमारे पास पहले से मौजूद चीजों पर साझेदार और निर्माण करने का एक तंत्र है तो हमें दुनिया की सबसे अच्छी कंपनियों और स्टार्टअप्स के साथ काम करने की जरूरत है। कोई नया रास्ता खोजना से बेहतर होगा कि हम इसमें और दूसरी चीजों को इसमें जोड़ें और इसके लिए वैश्विक सहयोग अत्यंत महत्वपूर्ण है।”
प्रधानमंत्री कार्यालय
प्रधानमंत्री ने दुन्गती गांव के लोगों को -30 डिग्री सेल्सियस तापमान पर भी नल से पानी मिलने पर बधाई दी
प्रधानमंत्री श्री नरेन्द्र मोदी ने पूर्वी लद्दाख में डेमजोक के निकट स्थित दुन्गती गांव के लोगों को -30 डिग्री सेल्सियस तापमान पर भी नल से पानी मिलने पर बधाई दी है।
सांसद जामयांग त्सेरिंग नामग्याल के एक ट्वीट का जवाब देते हुए, प्रधानमंत्री ने ट्वीट किया;
“दुन्गती के लोगों को बधाई! हम ‘हर घर जल’ प्रदान करने के विजन को साकार करने के लिए दृढ़ता से प्रतिबद्ध हैं।”
रक्षा मंत्रालय
चक्रवात 'यास' : बचाव और राहत कार्यों के लिए भारतीय नौसेना के पोत और विमान स्टैंडबाय पर
पूर्व-मध्य बंगाल की खाड़ी और उसके आसपास के उत्तरी अंडमान सागर के ऊपर एक निम्न दबाव वाले क्षेत्र के अगले 24 घंटों के दौरान चक्रवाती तूफान, 'यास' के रूप में बदलने और उत्तर पश्चिम दिशा की ओर बढ़ते हुए 26 मई के आसपास उत्तरी ओडिशा और पश्चिम बंगाल के बीच तट को पार करने की संभावना है। इस बीच नौसेना चक्रवाती तूफान की स्थिति पर करीब से नजर रखे हुए है। पूर्वी नौसेना कमान के मुख्यालय और पश्चिम बंगाल तथा ओडिशा क्षेत्र में नौसेना के अधिकारियों ने चक्रवात यास के प्रभावों से निपटने की तैयारी के लिए प्रारंभिक गतिविधियां कीं और आवश्यकता के अनुसार सहायता प्रदान करने के लिए राज्यों के प्रशासन के साथ निरंतर संपर्क बनाये हुए हैं।
तैयारियों के तहत मौजूदा संसाधनों को बढ़ाने के लिए ओडिशा और पश्चिम बंगाल में आठ बाढ़ राहत दल और चार गोताखोरी दल तैनात किए गए हैं। ओडिशा और पश्चिम बंगाल तट के साथ ही सबसे अधिक प्रभावित क्षेत्रों में सहायता देने नौसेना के चार जहाज मानवीय सहायता और आपदा राहत  सामग्री, गोताखोरी और चिकित्सा दलों के साथ स्टैंडबाय पर हैं। नौसेना के विमानों को नौसेना के हवाई स्टेशनों, विशाखापत्तनम में आईएनएस डेगा और चेन्नई के पास आईएनएस राजाली में तैयार रखा गया है जिससे सबसे अधिक प्रभावित क्षेत्रों का हवाई सर्वेक्षण किया जा सके, हताहतों की निकासी और जरूरत के अनुसार राहत सामग्री को एयरड्रॉप किया जा सके।
एमजी/एएम/एबी/डीवी
(Visitor Counter : 285
गृह मंत्रालय
केन्द्र ने तूफान प्रभावित ओडिशा में बिजली एवं दूरसंचार सेवाएं बहाल करने के लिए राहत कार्य तेज किए
कैबिनेट सचिव श्री पी.के. सिन्हा की अध्यक्षता में राष्ट्रीय संकट प्रबंधन समिति  ने राज्य सरकार और संबंधित केन्द्रीय मंत्रालयों/एजेंसियों के वरिष्ठ अधिकारियों के साथ ओडिशा के चक्रवाती तूफान ‘फोनी’ से प्रभावित क्षेत्रों में राहत और बचाव कार्यों की फिर से समीक्षा की।
गृह मंत्रालय ने ओडिशा को 1000 करोड़ रुपये की और सहायता राशि जारी की है, जिसकी घोषणा प्रधानमंत्री श्री नरेन्द्र मोदी ने कल की थी। इससे पहले राज्य को 341 करोड़ रुपये उसके एसडीआरएफ में अग्रिम राशि के तौर पर मुहैया कराए गए थे।
बिजली से संबंधित बुनियादी ढांचागत सुविधाओं को जल्द बहाल करने पर विशेष जोर देते हुए ओडिशा सरकार ने यह जानकारी दी कि केन्द्रीय सार्वजनिक क्षेत्र उपक्रमों  और पड़ोसी राज्यों की ओर से आई सामग्री के साथ-साथ अतिरिक्त श्रम बल को तैनात करने के फलस्वरूप भुवनेश्वर में विद्युत आपूर्ति को आंशिक तौर पर बहाल कर दिया गया है, जबकि पुरी में अभी कई क्षेत्रों को कवर करने की जरूरत है। जल, स्वास्थ्य एवं बैंकिंग जैसी आवश्यक सेवाओं को बनाए रखने के लिए डीजल जनरेटर सेटों के जरिए विद्युत आपूर्ति सुलभ कराई जा रही है। यह जानकारी दी गई है कि पुरी में लैंडलाइन से जुड़ी कनेक्टिविटी बहाल कर दी गई है, जबकि मोबाइल सेवाएं अब भी अस्त-व्यस्त हैं।
दूरसंचार विभाग तूफान प्रभावित क्षेत्रों में मोबाइल एवं इंटरनेट सेवाओं की बहाली हेतु प्राथमिकता वाली योजना लागू करने के लिए राज्य सरकार के साथ समन्वय स्थापित कर रहा है। मोबाइल सेवा प्रदाता इन क्षेत्रों में मुफ्त एसएमएस और इंट्रा-सर्किल रोमिंग की सुविधा दे रहे हैं। पुरी में पहियों पर चालित सेल्युलर टावर इसतेमाल में लाए जा रहे हैं।
बैंकिंग सेवाएं बहाल हो गई हैं और सभी एटीएम को चालू करने के प्रयास किए जा रहे हैं।
केन्द्र ने राज्य में जेईई एडवांस्ड परीक्षाओं की पंजीकरण तिथियां पांच दिन और बढ़ाकर 14 मई तक करने का भी निर्णय लिया है। जो विद्यार्थी इंटरनेट कनेक्टिविटी पाने में असमर्थ हैं, वे पंजीकरण के लिए आईआईटी भुवनेश्वर से संपर्क कर सकते हैं।
कैबिनेट सचिव ने राहत कार्यों की समीक्षा करते हुए इस बात पर विशेष बल दिया कि पुरी और भुवनेश्वर में बिजली एवं दूरसंचार सेवाओं को प्राथमिकता के आधार पर बहाल करने की जरूरत है। उन्होंने संबंधित राज्य और केन्द्रीय अधिकारियों को आपसी तालमेल के साथ काम करने को कहा। उन्होंने यह भी निर्देश दिया है कि आवश्यक सेवाओं की बहाली से जुड़े प्रयासों में सहयोग के लिए पर्याप्त संख्या में जेनसेट और मोबाइल सेल्युलर टावरों की व्यवस्था की जाए।
ओडिशा के मुख्य सचिव और अन्य वरिष्ठ अधिकारियों ने भी वीडियो कांफ्रेंस के जरिए एनसीएमसी की बैठक में भाग लिया। गृह, विद्युत, दूरसंचार, इस्पात, वित्तीय सेवा, सड़क एवं परिवहन, स्वास्थ्य और उच्च शिक्षा मंत्रालयों तथा एनडीएमए के वरिष्ठ अधिकारियों ने भी बैठक में भाग लिया।
प्रधानमंत्री कार्यालय
ग्लासगो में कॉप-26 शिखर सम्मेलन में 'स्वच्छ प्रौद्योगिकी नवाचार और लागूकरण में तेजी' विषय पर आयोजित सत्र में प्रधानमंत्री द्वारा टिप्पणी
Excellencies
Namaskar!
आज ‘One Sun, One World, One Grid’ के launch पर आप सभी का स्वागत है। One Sun, One World, One Grid’ की मेरी कई सालों पुरानी परिकल्पना को आज International Solar Alliance और UK के ग्रीन ग्रिड इनिशिएटिव की पहल से, एक ठोस रूप मिला है। Excellencies, industrial revolution को फॉसिल फ्यूल्स ने उर्जा दी थी। फॉसिल फ्यूल्स के उपयोग से कई देश तो समृद्ध हुए, किन्तु हमारी धरती, हमारा पर्यावरण निर्धन हो गए। फॉसिल फ्यूल्स की होड़ ने जिओ-पोलिटिकल तनाव भी खड़े किये। लेकिन आज technology ने हमें एक बेहतरीन विकल्प दिया है।
Excellencies,
हमारे यहां हजारों वर्ष पूर्व, सूर्योपनिषद में कहा गया है,सूर्याद् भवन्ति भूतानि, सूर्येण पालितानि तु॥ अर्थात,सब कुछ सूर्य से ही उत्पन्न हुआ है, सबकी ऊर्जा का स्रोत सूर्य ही है, और सूर्य की ऊर्जा से ही सबका पालन होता है। पृथ्वी पर जब से जीवन उत्पन्न हुआ, तभी से सभी प्राणियों का जीवन चक्र, उनकी दिनचर्या, सूर्य के उदय और अस्त से जुड़ी रही है। जब तक यह प्राकृतिक कनेक्शन बना रहा, तब तक हमारा प्लेनेट भी स्वस्थ रहा। लेकिन आधुनिक काल में मनुष्य ने सूर्य द्वारा स्थापित चक्र से आगे निकलने की होड़ में, प्राकृतिक संतुलन को disturb किया, और अपने पर्यावरण का बड़ा नुकसान भी कर लिया।अगर हमें फिर से प्रकृति के साथ संतुलित जीवन का संबंध स्थापित करना है, तो इस का रास्ता हमारे सूर्य से ही प्रकाशित होगा।मानवता के भविष्य को बचाने के लिए हमें फिर से सूरज के साथ चलना होगा।
Excellencies
जितनी उर्जा पूरी मानव जाति साल-भर में उपयोग करती है, उतनी उर्जा सूर्य एक घंटे में धरती को देता है। और यह अपार उर्जा पूरी तरह से clean है, sustainable है। चुनौती सिर्फ इतनी है कि सौर् उर्जा दिन में ही उपलब्ध है और मौसम पर भी निर्भर है। ‘One Sun, One World, One Grid’ इसी चुनौती का हल है। एक world-wide ग्रिड से Clean Energy हर जगह हर समय मिल पाएगी। इससे Storage की आवश्यकता भी कम होगी और सोलर प्रोजेक्ट्स की viability भी बढ़ेगी। इस रचनात्मक पहल से कार्बन फुटप्रिंट और उर्जा की लागत तो कम होगी ही, अलग-अलग क्षेत्रों और देशों के बीच सहयोग का एक नया मार्ग भी खुलेगा। मुझे पूरा विश्वास है कि वन-सन : वन-वर्ल्ड : वन-ग्रिड और ग्रीन-ग्रिड-इनिशिएटिव के सामंजस्य से एक संयुक्त और सुदृढ़ वैश्विक ग्रिड का विकास हो पायेगा। मैं आज ये भी जानकारी देना चाहता हूं कि हमारी स्पेस एजेंसी इसरो, विश्व को एक सोलर कैल्कुलेटर एप्लीकेशन देने जा रही है। इस कैल्कुलेटर से, सैटेलाइट डेटा के आधार पर विश्व की किसी भी जगह की सोलर पावर पोटेंशियल मापी जा सकेगी।यह एप्लीकेशन सोलर प्रोजेक्ट्स का location decide करने में उपयोगी होगा एवं इससे ‘One Sun, One World, One Grid’ को भी मजबूती मिलेगी।
Excellencies
एक बार फिर, मैं ISA का अभिनन्दन करता हूँ, और मेरे मित्र बोरिस को उनके सहयोग के लिए बहुत बहुत धन्यवाद देता हूँ। मैं सभी अन्य देशों के लीडर्स की उपस्थिति के लिए भी ह्रदय से उनका आभार व्यक्त करता हूँ।
धन्यवाद!
वाणिज्य एवं उद्योग मंत्रालय
भारत और कनाडा के बीच व्यापार एवं निवेश पर 5वीं मंत्रिस्तरीय वार्ता  का आयोजन
कनाडा सरकार में अंतर्राष्ट्रीय व्यापार, निर्यात संवर्धन, लघु उद्यम और आर्थिक विकास मंत्री माननीय मैरी एनजी भारत-कनाडा की 5वीं व्यापार एवं निवेश पर मंत्रिस्तरीय वार्ता  के आयोजन के लिए 10-13 मार्च तक नई दिल्ली की यात्रा पर आएंगी।
बैठक की सह अध्यक्षता केंद्रीय वस्त्र, वाणिज्य एवं उद्योग और उपभोक्ता मामले, खाद्य एवं सार्वजनिक वितरण मंत्री श्री पीयूष गोयल करेंगे। भारत-कनाडा व्यापक आर्थिक भागीदारी समझौता  सहित द्विपक्षीय संबंधों और आर्थिक भागीदारी को मजबूत बनाने के क्रम में विभिन्न द्विपक्षीय व्यापार एवं निवेश से जुड़े मुद्दों पर विचार विमर्श किया जाएगा।
कोविड-19 महामारी के चलते गिरावट के बाद 2021 में द्विपक्षीय व्यापार में खासा सुधार देखा गया है। वस्तुओं का द्विपक्षीय व्यापार एक साल पहले की तुलना में 12 प्रतिशत बढ़कर 6.29 अरब डॉलर हो गया। वहीं वस्तु एवं सेवाओं सहित कुल द्विपक्षीय व्यापार 11 अरब डॉलर से ज्यादा हो गया है। चालू वित्त वर्ष के दौरान अप्रैल, 2021-जनवरी, 2022 के दौरान भारत से कनाडा को होने वाला निर्यात बढ़कर 3 अरब डॉलर हो गया है, जो एक साल पहले की तुलना में लगभग 25 प्रतिशत ज्यादा है।
भारत से कनाडा के लिए मुख्य रूप से दवाइयों और फार्मास्युटिकल उत्पादों, लौह एवं इस्पात उत्पाद, समुद्री उत्पाद, सूती कपड़े और रेडीमेड परिधान  एवं रसायन आदि का निर्यात होता है, जबकि कनाडा से भारत को मुख्य रूप से दालों, उर्वरकों, कोयला और क्रूड पेट्रोलियम आदि का निर्यात होता है।
नीति आयोग
अटल इनोवेशन मिशन ने भारत की 75 सफल महिला उद्यमियों से संबंधित कॉफी टेबल बुक जारी किया
अटल इनोवेशन मिशन , नीति आयोग ने भारत की 75 सफल महिला उद्यमियों का चित्रण करने वाली कॉफी टेबल बुक ‘इनोवेशन्स फॉर यू’के चौथे संस्करण को आज जारी किया।
इन 75 महिला उद्यमियों को एआईएम, नीति आयोग के अटल इनक्यूबेशन सेंटर  द्वारा सहायता प्रदान किया जाता है। अब जबकि देश आजादी का अमृत महोत्सव - स्वतंत्रता का 75वां वर्ष- मना रहा है, ‘इनोवेशन्स फॉर यू’की श्रृंखला यह दर्शाती है कि विभिन्न क्षेत्रों से जुड़े स्टार्टअप कैसे विभिन्न समुदायों के लिए एक टिकाऊ भविष्य बनाने हेतु नवाचार को प्रोत्साहित कर रहे हैं।
'इनोवेशन्स फॉर यू' एक कॉफी टेबल बुक श्रृंखला है, जिसके तीन संस्करण पहले जारी किए जा चुके हैं। यह पुस्तक अटल इनोवेशन मिशन के तहत तीन प्रमुख कार्यक्रमों - अटल इनक्यूबेशन सेंटर, अटल कम्युनिटी इनोवेशन सेंटर और अटल न्यू इंडिया चैलेंज - द्वारा समर्थित विभिन्न स्टार्ट-अप की सफलता की कहानियों का उल्लेख करती है। इस पुस्तक का प्रत्येक संस्करण विभिन्न क्षेत्रों में काम करने वाले उद्यमियों की यात्रा को प्रदर्शित करता है और यह उन नए,परिवर्तनकारी,नवीन उत्पादों, सेवाओं और समाधानों के सृजन को समर्पित है जो एक टिकाऊ भविष्य का मार्ग प्रशस्त कर सकते हैं।
इस पुस्तक पहला संस्करण स्वास्थ्य सेवा के क्षेत्र पर; दूसरा कृषि एवं संबद्ध क्षेत्र पर और तीसरा परिवहन एवं गतिशीलता पर केन्द्रित था। एआईएम द्वारा समर्थित 2900 से अधिक स्टार्टअप में से 850 से अधिक का नेतृत्व महिलाएं कर रही हैं।
इस पुस्तक का विमोचन करते हुए अटल इनोवेशन मिशन के मिशन निदेशक डॉ. चिंतन वैष्णव ने कहा कि ‘नारी तू नारायणी’ हमारे देश की परंपरा रही है। हम इस पुस्तक को उन सभी महिलाओं को समर्पित करते हैं जो राष्ट्र की अगुवा हैं और भविष्य में राष्ट्र की अगुवा बनने की इच्छा रखती हैं। आने वाले दशक में भारत में कामकाजी उम्र की आबादी दुनिया में सबसे बड़ी होगी और इस श्रमशक्ति में महिलाओं की भागीदारी भारत के आर्थिक और सामाजिक विकास में बदलाव लाने में एक महती भूमिका निभाएगी।
इस कार्यक्रम में अन्ना रॉय, सीनियर एडवाइजर , चारु अग्रवाल, लीड प्रोजेक्ट हर एंड नाउ, जीआईजेड, अर्पिता कलानुरिया, संस्थापक एम्प्लियर्थ पैकेजिंग एंड सिस्टम्स प्राइवेट लिमिटेड, मेहा लाहिरी, सह-संस्थापक, रेसिटी और सोनल अग्रवाल बाली, सीएफओ, इंटेलो लैब्स उपस्थित थीं।
पुस्तक का लिंक : https://aim.gov.in/CTB-75-womenpreneurs-of-India.pdf
गृह मंत्रालय
वित्त मंत्री की आज की घोषणाओं से ग्रामीण अर्थव्यवस्था और आधारभूत ढांचे को मिलेगा प्रोत्साहन, करोड़ों गरीबों और प्रवासी कामगारों को उपलब्ध होंगे रोजगार : गृह मंत्री
स्वास्थ्य, शिक्षा और कारोबार जगत में बड़े बदलाव लाएगा आर्थिक पैकेज : श्री अमित शाह
कोविड-19 से निपटने में प्रधानमंत्री मोदी के नेतृत्व ने कई विकसित देशों को छोड़ा पीछे : गृह मंत्री
केन्द्रीय गृह मंत्री श्री अमित शाह ने आज घोषित आर्थिक पैकेज के लिए प्रधानमंत्री श्री नरेन्द्र मोदी और वित्त मंत्री निर्मला सीतारमण का आभार प्रकट किया। उन्होंने कहा, “आज की घोषणाएं आत्मनिर्भर भारत के विचार को साकार बनाने की दिशा में एक लंबा सफर तय करेंगी। ये स्वास्थ्य, शिक्षा और कारोबार के क्षेत्रों में व्यापक बदलाव लाने वाले कदम साबित होंगे, जिनसे करोड़ों गरीबों को रोजगार मुहैया होगा।”
ग्रामीण भारत के लिए किए गए आवंटन पर बात करते हुए श्री शाह ने कहा, “मोदी सरकार द्वारा मनरेगा के अंतर्गत 40,000 करोड़ रुपये के अतिरिक्त आवंटन से न सिर्फ गरीब और प्रवासी कामगारों के लिए रोजगार पैदा करने में सहायता मिलेगी, बल्कि इससे टिकाऊ आजीविका संपदाएं भी तैयार होंगी।” उन्होंने कहा कि इससे ग्रामीण अर्थव्यवस्था और आधारभूत ढांचे को व्यापक स्तर पर बढ़ावा मिलेगा।
गृह मंत्री ने कोविड-19 से निपटने में प्रधानमंत्री मोदी के नेतृत्व की सराहना की और कहा कि इस मामले में भारत ने कई विकसित देशों को भी पीछे छोड़ दिया है। उन्होंने कहा, “प्रधानमंत्री ने भारत के स्वास्थ्य क्षेत्र को मजबूत बनाकर और सुधार के माध्यम से भविष्य में किसी भी महामारी के लिए भारत को तैयार करने का संकल्प लिया है। मोदी सरकार ने हर जिले में इंफेक्शस डिसीसेस हॉस्पिटल ब्लॉक  तैयार करने, प्रयोगशाला नेटवर्क और निगरानी को मजबूत बनाने तथा शोध को प्रोत्साहन देने के लिए भारत के स्वास्थ्य खर्च को बढ़ाने का फैसला किया है। मुझे भरोसा है कि यह दूरदर्शिता भारत को स्वास्थ्य के क्षेत्र में काफी आगे ले जाएगी।”
सार्वजनिक क्षेत्र उपक्रम नीति पर फिर से विचार करने के फैसले, आईबीसी से संबंधित उपायों के माध्यम से कारोबारी सुगमता में सुधार पर ध्यान केन्द्रित करने और कंपनी अधिनियम से आपराधिक प्रावधान हटाने पर श्री शाह ने कहा कि ऐसे फैसलों से आत्म निर्भर भारत की दिशा में पीएम मोदी की भविष्य दृष्टि और उनकी प्रतिबद्धता का पता चलता है।
गृह मंत्री ने कहा कि मोदी सरकार ने राज्यों की उधारी सीमा बढ़ाने का फैसला किया है, जिससे उन्हें 4.28 लाख करोड़ रुपये के अतिरिक्त संसाधन हासिल होंगे। राज्यों को पूर्व में दी गई निधि पर बात करते हुए उन्होंने कहा कि केन्द्र अप्रैल में करों के विचलन  के माध्यम से पहले ही 46,038 करोड़ रुपये; राजस्व घाटा अनुदान के 12,390 करोड़ रुपये; और एसडीआरएफ कोष के रूप में 11,000 करोड़ रुपये दे चुका है।
प्रधानमंत्री कार्यालय
प्रधानमंत्री ने विश्व युद्धों के दौरान इटली में लड़े भारतीय सैनिकों के स्मरणोत्सव में शामिल सिख समुदाय और संस्थानों के प्रतिनिधियों से मुलाकात की
प्रधानमंत्री श्री नरेन्द्र मोदी ने प्रथम विश्व युद्ध और द्वितीय विश्व युद्ध में इटली में लड़े भारतीय सैनिकों के स्मरणोत्सवमें शामिल सिख समुदाय और संस्थानों के प्रतिनिधियों सहित विभिन्न संगठनों के सदस्यों से मुलाकात की और बातचीत की।
प्रधानमंत्री ने इन युद्धों में भारतीय सैनिकों द्वारा दिखाई गई वीरता को श्रद्धांजलि दी।
प्रधानमंत्री कार्यालय
15वें ब्रिक्स शिखर सम्मलेन में प्रधानमंत्री की भागीदारी
प्रधानमंत्री श्री नरेन्द्र मोदी ने 23 अगस्त 2023 को जोहान्सबर्ग में दक्षिण अफ्रीका की अध्यक्षता में आयोजित 15वें ब्रिक्स शिखर सम्मेलन में भाग लिया।
नेताओं ने वैश्विक आर्थिक सुधार, अफ्रीका और ग्लोबल साउथ के साथ साझेदारी सहित महत्वपूर्ण चर्चा की और ब्रिक्स एजेंडे पर अब तक हुई प्रगति की भी समीक्षा की।
प्रधानमंत्री नेअपने संबोधन के दौरान, एक मजबूत ब्रिक्स का आह्वान किया जो इस प्रकार है:
बी- ब्रेकिंग बैरियर्स
आर- रिवाइटलाइजिंग इकोनॉमीज
आई- इंस्पायरिंग इनोवेशन
सी- क्रिएटिंग अपॉर्चुनिटी
एस-शेपिंग द फ्यूचर
इस दौरान प्रधानमंत्री ने निम्नलिखित पहलुओं पर भी प्रकाश डाला:
- यूएनएससी सुधारों के लिए निश्चित समयसीमा तय करने का आह्वान किया
- बहुपक्षीय वित्तीय संस्थानों में सुधार का आह्वान किया
- डब्ल्यूटीओ में सुधार का आह्वान किया
- ब्रिक्स से अपने विस्तार पर आम सहमति बनाने का आह्वान किया
- ब्रिक्स से ध्रुवीकरण नहीं बल्कि एकता का वैश्विक संदेश भेजने का आग्रह किया
- ब्रिक्स स्पेस एक्सप्लोरेशन कंसोर्टियम के निर्माण का प्रस्ताव पेश किया
- ब्रिक्स भागीदारों को इंडियन डिजिटल पब्लिक इंफ्रास्ट्रक्चर - भारतीय स्टैक की पेशकश की गई
- ब्रिक्स देशों के बीच स्किल मैपिंग, कौशल और गतिशीलता को बढ़ावा देने का उपक्रम प्रस्तावित
- इंटरनेशनल बिग कैट अलायंस के तहत चीतों के संरक्षण के लिए ब्रिक्स देशों के संयुक्त प्रयासों का प्रस्ताव
- ब्रिक्स देशों के बीच पारंपरिक चिकित्सा का भंडार स्थापित करने का प्रस्ताव
- ब्रिक्स साझेदारों से जी20 में एयू की स्थायी सदस्यता का समर्थन करने का आह्वान किया